Tomb Raider (2013 kompiuterinis žaidimas)
Tomb Raider (liet. Kapų plėšikė) – 2013 m. veiksmo-nuotykių kompiuterinis žaidimas, „Tomb Raider“ žaidimų serijos dalis. Žaidimas pristatytas 2013 m. kovo 5 d. „Xbox 360“ ir „PlayStation 3“ žaidimų konsolėms, „Mac OS X“ ir „Windows“ operacinėms sistemoms (įtraukiant XP, Vista ir 7 versijas). Žaidimą sukūrė „Crystal Dynamics“ studija, platintojas − „Square Enix“. Žaidimas buvo sąlygiškai sėkmingas, per pirmas tris savaites parduotas 3,4 mln. kopijų tiražu, neskaitant atsisiuntimų internetu. „Square Enix“ tikėjosi jo parduoti apie 5-6 mln. tiražu. Nepaisant to, žaidimas buvo sėkmingiausias komerciškai iš iki to laiko išleistų 2013 m. žaidimų ir greičiausiai parduodamas „Tomb Raider“ frančizės istorijoje. „Crystal Dynamics“ atstovai gynė žaidimo pardavimus. Žaidimas susilaukė palankaus kritikų įvertinimo. Metacritic suvestinės duomenimis vidutiniškai žaidimas kritikų įvertintas 86 balais iš 100. 2014 m. išleistas „Tomb Raider: Definitive Edition“ pagerintos grafikos leidimas „PlayStation 4“ ir „Xbox One“ konsolėms. Bendri žaidimo pardavimai 2015 m. viduryje viršijo 8,5 mln. kopijų ir pralenkė bet kurį kitą „Tomb Raider“ žaidimą frančizės istorijoje. 2017 m. pabaigoje leidėjas paskelbė, kad žaidimo parduota daugiau nei 11 mln. vienetų.